Rīgā

Datums skatāms laika zīmogā Nr.

Uz 02.05.2019. Nr. 142.9/1/1-1-13/19

Saeimas Ārlietu komisijai

Par atbalstu Baltijas valstu

daudzdienu velobraucienam

Valsts kancelejā ir saņemta Saeimas Ārlietu komisijas (turpmāk – Komisija) 2019. gada 2. maija vēstule Nr. 142.9/1/1-1-13/19, kurā, atsaucoties uz biedrības “Latvijas Riteņbraukšanas federācija” (turpmāk – Federācija) 2019. gada 28. marta vēstuli Nr. 48, Ministru kabinets tiek aicināts izskatīt jautājumu par ilgtspējīgu risinājumu atbalsta sniegšanā Federācijas rīkotajām Baltijas valstu daudzdienu velobrauciena sacensībām (starptautiski zināmas kā *Baltic Chain Tour*) (turpmāk – Sacensības), kā arī noteikt Sacensībām valstiskas nozīmes statusu.

Sacensību organizēšana aizsākās 2010.gadā, par to vienojoties trīs Baltijas valstu par riteņbraukšanas sportu atbildīgajām sporta federācijām, vienlaikus godinot 1989.gadā notikušo akciju “Baltijas ceļš”. Par Sacensību norisi un organizēšanu Latvijas teritorijā ir atbildīga Federācija.

Sacensību Latvijas posma organizēšana ir atbalstīta arī iepriekšējos gados, šim mērķim piešķirot valsts budžeta līdzekļus gan no Izglītības un zinātnes ministrijas (turpmāk – IZM) valsts budžeta programmas “Sports”, gan no valsts budžeta programmas “Līdzekļi neparedzētiem gadījumiem”. No 2019.gada valsts budžeta programmas “Sports” līdzekļiem konkursa kārtībā Sacensību Latvijas posma sarīkošanai ir piešķirti 4478 EUR.

Ņemot vērā to, ka 2019. gada valsts budžeta programmas “Sports” apakšprogrammās pieejamie līdzekļi jau ir sadalīti, kā arī to, ka saskaņā ar likumu “Par valsts budžetu 2019. gadam” finansējuma apmērs valsts budžeta programmas “Sports” apakšprogrammās, kuru mērķi atbilst Sacensību Latvijas posma atbalstam, palicis nemainīgs un līdz ar to šobrīd papildus atbalsts Sacensību Latvijas posmam nav iespējams, jautājums tika izskatīts Latvijas Nacionālās sporta padomes (turpmāk – Padome) 2019.gada 5.jūnija sēdē.

Padomes sēdē, izskatot jautājumu par saņemtajiem sporta organizāciju papildus finansējuma pieprasījumiem, t.sk. Federācijas pieprasījumu piešķirt 2019. gada Sacensību Latvijas posma rīkošanai papildus valsts budžeta līdzfinansējumu 40`000 EUR apmērā (prot. Nr.3 3.§), tika nolemts aicināt Ministru kabinetu no valsts budžeta programmas 02.00.00 „Līdzekļi neparedzētiem gadījumiem” piešķirt IZM 15`540 EUR pārskaitīšanai Federācijai, lai segtu izdevumus, kas saistīti ar Sacensību Latvijas posma organizēšanu 2019. gada 25. augustā. Plānots, ka Ministru kabinets šo jautājumu izskatīs kādā no tuvākajām Ministru kabineta sēdēm.

Vienlaikus Padomes sēdē tika izskatīts un pieņemts zināšanai (prot. Nr.3 4.§) IZM aktualizētais 2020. – 2022. gadā Latvijā plānoto nacionālas nozīmes starptautisko sporta sacensību un valsts mēroga komplekso sporta sacensību (Latvijas Olimpiādes un Latvijas Jaunatnes olimpiādes) kalendārs. Tā kā šajā kalendāra ir iekļauta arī Sacensību organizēšana no 2020. – 2022. gadam, uz tām var attiecināt nacionālas nozīmes starptautisko sporta sacensību statusu. Vienlaikus būtiski ir uzsvērt, ka jautājums par kalendārā iekļauto sporta pasākumu (t.sk. Sacensību) atbalstīšanu izskatāms likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā, ievērojot valsts budžeta finansiālās iespējas.

Papildus atzīmējams, ka Padomē tika izskatīts arī jautājums par Valdības Rīcības plānā iekļautajiem uzdevumiem sporta nozares attīstības veicināšanai (prot. Nr.3 2.§) un tika atbalstīts IZM priekšlikums par augsta līmeņa starpinstitūciju darba grupas izveidi šo jautājumu risināšanai. Darba grupai, izvērtējot jautājumu par sporta nozares prioritātēm, būs jāsagatavo arī priekšlikumi par turpmāko pieeju un valsts līdzfinansējuma piešķiršanas kritērijiem nacionālas nozīmes starptautisku sporta sacensību organizēšanai Latvijā, tai skaitā vērtējot šo jautājumu kontekstā ar sporta nozares budžeta prioritātēm 2020. – 2022. gadā.

Pielikumā: Ministru kabineta 2019. gada 11. jūnija sēdes protokola Nr. 28       . § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | Arturs Krišjānis Kariņš |

\* Dokuments ir parakstīts ar drošu elektronisko parakstu